Segir verksmiðju Silicor verða umhverfisvænstu stóriðju á Íslandi Síðastliðinn miðvikudag undirrituðu fulltrúar Faxaflóahafna og bandaríska fyrirtækisins Silicor Materials samninga um lóð , lóðarleigu og afnot af höfn á Grundartanga . Eins og fram hefur komið í fréttum þá hyggst Silicor Materials reisa sólarkísilverksmiðju í landi Kataness norðan tangans . Sólarkísillinn er notaður til að framleiða sólarhlöð til raforkuframleiðslu . „ Þetta verður umhverfisvænsta stóriðja á Íslandi . Þess vegna er mjög mikilvægt að þessi samningur sé undirritaður í dag , á degi Jarðar , “ sagði Davíð Stefánsson ráðgjafi Silicor Materials á Íslandi í ávarpi sínu rétt áður en gengið var til undirritunar samninganna . Sameinuðu þjóðirnar hafa gert 22. apríl árlega að alþjóðlegum degi jarðar þar sem athyglinni skal beint að umhverfisvernd . Verksmiðja Silicor á Grundartanga á að framleiða hreinan kísil til sólarorkuframleiðslu með nýrri og afar umhverfisvænni aðferð . Það voru þau Theresa Jester forstjóri Silicor Materials og Gísli Gíslason hafnarstjóri Faxaflóahafna sem undirrituðu samningana fyrir hönd hvors fyrirtækis . Skúli Þórðarson sveitarstjóri Hvalfjarðarsveitar og Dagur B. Eggertsson borgarstjóri Reykjavíkur vottuðu undirritunina . Dagur fagnaði henni . „ Við erum að þróa Grundartangasvæðið frá mengunarskapandi iðnaði í að verða grænna svæði . Þetta verkefni eins og það hefur verið kynnt fyrir okkur uppfyllir mjög vel skilyrði fyrir slíku . Það er líka ástæða til að fagna því sem snýr að hnattrænum sjónarmiðum í tengslum við þetta . Í fyrsta sinn í sex mánuði skín sólin hér í dag . Það er nokkuð óvænt að Ísland sé nú að verða land sólarhlaða , kannski ekki til notkunar hér innanlands , heldur með tilliti til útflutnings , “ sagði Dagur B. Eggertsson borgarstjóri í stuttri ræðu sinni rétt fyrir undirritunina .